pythainlp/thaigov-v2-corpus-22032023 huggingface dataset:
วันพุธที่ 14 ธันวาคม 2565
รมช.สธ. เผย รพ.สมุทรสาคร มุ่งสร้างความเชี่ยวชาญเฉพาะทาง ขยายเครือข่ายโรงพยาบาลสาขา ช่วยผู้ป่วยเข้าถึงบริการมากขึ้น
รัฐมนตรีช่วยว่าการกระทรวงสาธารณสุข ติดตามการจัดระบบบริการประชาชนของโรงพยาบาลสมุทรสาคร เผย มีการพัฒนาความเชี่ยวชาญเฉพาะทาง ทั้งโรคหัวใจและหลอดเลือด มะเร็ง อุบัติเหตุฉุกเฉิน พร้อมขยายเครือข่ายโรงพยาบาลสาขา สร้างความมั่นใจ ช่วยให้ผู้ป่วยเข้าถึงบริการ
รัฐมนตรีช่วยว่าการกระทรวงสาธารณสุข ติดตามการจัดระบบบริการประชาชนของโรงพยาบาลสมุทรสาคร เผย มีการพัฒนาความเชี่ยวชาญเฉพาะทาง ทั้งโรคหัวใจและหลอดเลือด มะเร็ง อุบัติเหตุฉุกเฉิน พร้อมขยายเครือข่ายโรงพยาบาลสาขา สร้างความมั่นใจ ช่วยให้ผู้ป่วยเข้าถึงบริการที่มีประสิทธิภาพมากขึ้น
วันนี้ (14 ธันวาคม 2565) ดร. สาธิต ปิตุเตชะ รัฐมนตรีช่วยว่าการกระทรวงสาธารณสุข และคณะผู้บริหาร ติดตามการดำเนินงานบริการประชาชน และให้กำลังใจบุคลากรทางการแพทย์ โรงพยาบาลสมุทรสาคร จังหวัดสมุทรสาคร และกล่าวว่า โรงพยาบาลสมุทรสาครซึ่งเป็นโรงพยาบาลศูนย์ขนาด 602 เตียง ให้บริการดูแลประชาชนทั้งในจังหวัดสมุทรสาคร จังหวัดใกล้เคียง และกลุ่มแรงงานต่างด้าว ในปี 2565 ให้บริการผู้ป่วยนอกกว่า 1.4 ล้านคนจึงมีการขยายบริการเพื่อลดความแออัด โดยสร้างเครือข่ายโรงพยาบาลสาขา 3 แห่ง ได้แก่ โรงพยาบาลวัดเกตุมดีศรีวรารามโรงพยาบาลวัดบางปลา และโรงพยาบาลนครท่าฉลอม ทำให้มีจำนวนเตียงรวม 676 เตียง (ไม่รวมICU) และ
ยังพัฒนาศูนย์เชี่ยวชาญเฉพาะทาง ทั้งด้านโรคหัวใจและหลอดเลือด ได้ขยายเวลาให้บริการสวนหัวใจทุกวันตลอด 24 ชั่วโมงสามารถช่วยชีวิตผู้ป่วยได้กว่าปีละ 2,500 ราย และเตรียมแผนพัฒนาการผ่าตัดหัวใจ โดยแพทย์ศัลยกรรมทรวงอก เพื่อเพิ่มความครอบคลุมการรักษามากขึ้น
ด้านโรคมะเร็ง ให้บริการทั้งเคมีบำบัด ผ่าตัด ฉายรังสี พร้อมขยายศูนย์รังสีรักษาไปที่โรงพยาบาลนครท่าฉลอมให้รังสีรักษาได้ 70-80 ราย/วัน ช่วยให้ผู้ป่วยได้รับการรักษาด้วยการฉายรังสีภายใน 6 สัปดาห์ และมีคลินิกพิเศษนอกเวลาทางรังสี ให้บริการได้ 30 -40 ราย/วัน ลดการส่งต่อไปรับบริการรังสีรักษาได้กว่า 80% ช่วยให้ผู้ป่วยมะเร็งมีคุณภาพชีวิตที่ดีขึ้น ส่วนด้านอุบัติเหตุฉุกเฉิน มีการแยกพื้นที่อย่างชัดเจน มีห้องแยกโรคตามมาตรฐาน พร้อมระบบความปลอดภัย ทั้งSecurity & safety และหน่วยวิเคราะห์ข้อมูลวางแผน/ประสานส่งต่อ/EMS และนำระบบ Telemedicine มาใช้ในการรักษา โดยเชื่อมต่อระบบสัญญาณชีพและกล้องจากรถพยาบาลไปยังห้องฉุกเฉิน เพื่อประสานแพทย์ผู้เชี่ยวชาญตลอดเวลา ทำให้ผู้ป่วยได้รับการดูแลอย่างทันท่วงที
พร้อมกันนี้ ได้เป็นประธานรับมอบอุปกรณ์ทางการแพทย์ 137 รายการ อาทิOXYGEN ANALYZER Flow sensorเครื่องตรวจวัดความเข้มข้นออกซิเจน เครื่องช่วยหายใจ เครื่องผลิตออกซิเจน เตียงผู้ป่วย เป็นต้น มูลค่ารวม 1,200,000 บาท จาก “มูลนิธิ หนึ่งคนให้ หลายคนรับ” ให้กับศูนย์ดูแลผู้ป่วยต่อเนื่อง โรงพยาบาลกระทุ่มแบน เพื่อให้ผู้ป่วยยืมใช้ที่บ้าน ช่วยให้การดูแลฟื้นฟูสุขภาพมีความเหมาะสมกับปัญหาของผู้ป่วยแต่ละราย
*********************************** 14 ธันวาคม 2565
วันพุธที่ 14 ธันวาคม 2565
กรมโรงงานฯ เตือน!! ผู้ใช้สารโซเดียมไซยาไนด์ในกระบวนการผลิต กว่า 140 แห่ง เร่งยืนยันตัวตนผ่านระบบ และแจ้งความต้องการใช้จริง ภายใน 15 ธันวาคม นี้
กรมโรงงานฯ เตือน!! ผู้ใช้สารโซเดียมไซยาไนด์ในกระบวนการผลิต กว่า 140 แห่ง เร่งยืนยันตัวตนผ่านระบบ และแจ้งความต้องการใช้จริง ภายใน 15 ธันวาคม นี้เพื่อควบคุมการนำเข้า ป้องกันการลักลอบนำไปผลิตยาเสพติด
นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม เปิดเผยว่า คณะรัฐมนตรีมีมติเมื่อวันที่ 1 พฤศจิกายน 2565 รับทราบแนวทางการควบคุมสารโซเดียมไซยาไนด์ สารเบนซิลไซยาไนด์ และสารเบนซิลคลอไรด์ ที่นำไปใช้ในกระบวนการผลิตยาเสพติด จึงสั่งการให้กรมโรงงานอุตสาหกรรม (กรอ.) ออกประกาศ ระงับการส่งออกและนำเข้าสารดังกล่าวไว้ชั่วคราว เพื่อดำเนินการกำหนดแนวทางการควบคุมมิให้มีการนำทั้ง 3 สาร ซึ่งเป็นวัตถุอันตรายที่ กรอ. รับผิดชอบ และขอความร่วมมือผู้ประกอบการภาคอุตสาหกรรมที่ใช้สารโซเดียมไซยาไนด์ในกระบวนการผลิต กว่า 140 แห่งทั่วประเทศ รายงานปริมาณการใช้จริง เพื่อควบคุมปริมาณการนำเข้า
นายจุลพงษ์ ทวีศรี อธิบดีกรมโรงงานอุตสาหกรรม กล่าวว่า กรอ. ได้ดำเนินการตามข้อสั่งการของนายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม โดยออกประกาศกรมโรงงานอุตสาหกรรม เรื่อง ระงับการส่งออกและชะลอการนำเข้าวัตถุอันตรายบางรายการไว้ชั่วคราว เพื่อดำเนินการกำหนดแนวทางการควบคุมมิให้มีการนำวัตถุอันตรายไปใช้ในกระบวนการผลิตยาเสพติด เมื่อวันที่ 21 พฤศจิกายน 2565 เพื่อระงับการอนุญาตส่งออกและชะลอการนำเข้าสารโซเดียมไซยาไนด์และสารเบนซิลไซยาไนด์ ไว้จนกว่าจะปรับปรุงวิธีการพิจารณาอนุญาตการนำเข้าและส่งออกแล้วเสร็จ และจะพิจารณาอนุญาตให้นำเข้าสารทั้ง 2 ชนิดตามปริมาณการใช้จริงเป็นราย ๆ ไป พร้อมทั้งกำหนดหลักเกณฑ์ให้ผู้นำเข้า ส่งออก และผู้ซื้อ (End user) สารโซเดียมไซยาไนด์ สารเบนซิลไซยาไนด์ และสารเบนซิลคลอไรด์ ต้องยืนยันตัวตนโดยการลงทะเบียน เพื่อให้สามารถควบคุมและติดตามการใช้สารดังกล่าวตั้งแต่การนำเข้าจนถึงผู้ใช้ปลายทางได้
นายจุลพงษ์ กล่าวต่อว่า หลังการออกประกาศระงับการส่งออกและชะลอการนำเข้าแล้ว เมื่อวันที่ 24 พ.ย. ที่ผ่านมา กรอ. ได้จัดประชุมชี้แจงเพื่อให้ผู้ประกอบการเข้าใจถึงแนวทางการควบคุมสารโซเดียมไซยาไนด์ และแจ้งผู้ประกอบการให้ลงทะเบียนยืนยันตัวตนผ่านระบบแจ้งข้อมูลการซื้อ - ขาย วัตถุอันตรายควบคุมพิเศษ ทางออนไลน์ https://haz7.diw.go.th/h-chem/page.jsp และกรอกแบบสอบถามความต้องการใช้สารโซเดียมไซยาไนด์ให้ครบถ้วนภายในวันที่ 15 ธันวาคม 2565 เพื่อ กรอ. จะได้เร่งตรวจสอบและพิจารณาอนุมัติโควตาประจำปี 2566 ตามที่ผู้ประกอบการแจ้งขอไว้ในระบบดังกล่าว คาดว่าจะพิจารณาแล้วเสร็จภายในเดือนมกราคม 2566
“แต่หากผู้ประกอบการรายใด ไม่สามารถยืนยันตัวตนผ่านระบบภายในระยะเวลาที่กำหนด ก็สามารถ ดำเนินการภายหลังได้ โดยจะได้รับการพิจารณาในลำดับถัดไป อย่างไรก็ตาม การพิจารณาต้องใช้เวลา จึงขอให้ผู้ประกอบการ เร่งยืนยันตัวตนผ่านระบบ และแจ้งความต้องการใช้สารโซเดียมไซยาไนด์ตามปริมาณที่ใช้จริง เพื่อ กรอ. จะได้เร่งดำเนินการพิจารณาอนุญาตให้นำเข้าตามแนวทางการควบคุมฯ และภาคอุตสาหกรรมจะได้มีสารดังกล่าวใช้ในกระบวนการผลิตอย่างต่อเนื่อง” อธิบดีกรมโรงงานฯ กล่าวทิ้งท้าย
วันศุกร์ที่ 16 ธันวาคม 2565
16/12/2565
รัฐบาลส่งเสริม Digital Startup เข้าถึงตลาดจัดซื้อจัดจ้างภาครัฐ มอบกรมบัญชีกลางจัดทำบัญชีบริการดิจิทัล ปลื้มมูลค่าการลงทุนโต 64%ต่อปี
รัฐบาลส่งเสริม Digital Startup เข้าถึงตลาดจัดซื้อจัดจ้างภาครัฐ มอบกรมบัญชีกลางจัดทำบัญชีบริการดิจิทัล ปลื้มมูลค่าการลงทุนโต 64%ต่อปี
วันที่ 16 ธันวาคม 2565 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ตามนโยบายรัฐบาลทีมุ่งพัฒนาและส่งเสริมการดำเนินธุรกิจสำหรับผู้ประกอบการวิสาหกิจดิจิทัลเริ่มต้น (Digital Startup) ซึ่งที่ผ่านมาได้มีการเร่งรัดพัฒนาระบบนิเวศที่เกื้อหนุนต่อการพัฒนาธุรกิจดังกล่าวโดยนับแต่ปี 2559 มีความก้าวหน้าเป็นลำดับ ทำให้เกิดการเติบโตของ Digital Startup ทั้งในเชิงปริมาณและคุณภาพ ในปี 59 มีมูลค่าการลงทุนในประเทศประมาณ 3.32 พันล้านบาท และในปี 65 มีมูลค่าการลงทุนเพิ่มขึ้นเป็น 1.89 หมื่นล้านบาท คิดเป็นอัตราการเติบโตที่ร้อยละ 63.5 ต่อปี
และเพื่อส่งเสริมผู้ประกอบการไทยเติบโตอย่างเต็มศักยภาพ ล่าสุด เมื่อ 13 ธ.ค. รัฐบาลได้เห็นชอบให้กรมบัญชีกลางจัดทำบัญชีบริการดิจิทัล เพื่อให้ผู้ประกอบการ Digital Startup ของไทย เข้าถึงตลาดการจัดซื้อจัดจ้างภาครัฐ และเป็นหนึ่งในหมวดพัสดุที่รัฐต้องการส่งเสริมและสนับสนุนเพื่อเปิดโอกาสให้ผู้ประกอบการดิจิทัลร่วมพัฒนาระบบราชการ มีสาระสำคัญ สรุปได้ ดังนี้
บริการดิจิทัล หมายถึงโปรแกรมบริการที่ใช้ในการให้บริการดิจิทัล แพลมฟอร์ม เพื่อแลกเปลี่ยนข้อมูลสินค้าหรือบริการระหว่างผู้พัฒนาและผู้ใช้บริการ อาทิ Softwareบัญชี จัดคิวรอรับบริการ การให้บริการทางการ แพทย์ระบบทางไกล
Digital Startup หรือ วิสาหกิจเริ่มต้นดิจิทัล หมายถึง บุคคลธรรมดา กลุ่มบุคคล วิสาหกิจขนาดกลางและขนาดย่อมที่ยังไม่ได้จดทะเบียนเป็นนิติบุคคล หรือจดทะเบียนเป็นนิติบุคคลและเริ่มต้นดำเนินธุรกิจในไทยมาแล้วไม่เกิน 5 ปีในธุรกิจที่เกี่ยวกับอุตสาหกรรมดิจิทัล
คุณสมบัติของผู้ประกอบการที่ขอขึ้นทะเบียน เช่น ประกอบธุรกิจเกี่ยวกับการพัฒนาหรือให้บริการ 1) โปรแกรมซอฟต์แวร์ในไทย หรือ 2) อุปกรณ์ด้านดิจิทัล หรืออุปกรณ์ฮาร์ดแวร์อัจฉริยะหรืออุปกรณ์เทคโนโลยีนวัตกรรมในไทย หรือ 3)การให้บริการด้านดิจิทัล ซึ่งต้องได้รับการรับรองมาตรฐานกระบวนการผลิต หรือพัฒนา หรือบริการซอฟต์แวร์อุปกรณ์ฮาร์ดแวร์อัจฉริยะ และบริการดิจิทัลตามที่ สำนักงานส่งเสริมเศรษฐกิจดิจิทัล กำหนด
หลักเกณฑ์การขึ้นทะเบียนที่สำคัญ เช่น บริการเทคโนโลยีและนวัตกรรมดิจิทัลต้องสามารถใช้บริการได้จริงครบถ้วนในทุกฟังชั่นการใช้งาน ต้องมีผู้ใช้บริการแล้วหรือมีผลการใช้งานจากผู้บริโภค กำหนดราคาค่าบริการที่มีรายละเอียดชัดเจน
นางสาวรัชดา กล่าวต่อว่า รัฐบาลมุ่งส่งเสริมธุรกิจขนาดเล็กและขนาดกลางในอุตสาหกรรมดิจิทัล เพื่อให้เป็นเป็นกลไกสำคัญในการขับเคลื่อนระบบเศรษฐกิจของประเทศ ทีผ่านมา ได้ให้การส่งเสริมและสนับสนุน ผ่าน 4 มาตรการหลัก คือ การผลักดันด้านทรัพย์สินทางปัญญาเพื่อเพิ่มมูลค่าให้แก่ผลงานนวัตกรรม มาตรการส่งเสริมการเข้าถึงแหล่งเงินทุน ร่วมมือกับบรรษัทประกันสินเชื่ออุตสาหกรรมขนาดย่อม (บสย.) ที่มีการอนุมัติโครงการค้ำประกันผู้ประกอบการดิจิทัล มาตรการส่งเสริมการลงทุนจาก BOI และการสร้างความเชื่อมั่นผ่านระบบขึ้นทะเบียนผู้ประกอบการซอฟต์แวร์และดิจิทัลคอนเทนต์ เพื่อสร้างความน่าเชื่อถือและยืนยันการมีตัวตน
วันศุกร์ที่ 16 ธันวาคม 2565
พม. ยกระดับศูนย์ประสานงาน อพม. 50 เขต กทม. เพิ่มขีดความสามารถช่วยประชาชนในพื้นที่
พม. ยกระดับศูนย์ประสานงาน อพม. 50 เขต กทม. เพิ่มขีดความสามารถช่วยประชาชนในพื้นที่
วันนี้ (16 ธ.ค. 65) เวลา 11.30 น. นายอนุกูล ปีดแก้ว ปลัดกระทรวงการพัฒนาสังคมและความมั่นคงของมนุษย์ (ปลัด พม.) เป็นประธานในพิธีเปิดโครงการประชุมเชิงปฏิบัติการขับเคลื่อนศูนย์ประสานงานอาสาสมัครพัฒนาสังคมและความมั่นคงของมนุษย์ (อพม.) กรุงเทพมหานคร ประจำปี 2565 พร้อมมอบหนังสือรับรองการจัดตั้งศูนย์ประสานงาน อพม. กรุงเทพมหานคร 50 เขต โดยมี คณะผู้บริหารกระทรวง พม. คณะกรรมการบริหารศูนย์ประสานงาน อพม. เขต และผู้แทนหน่วยงานที่เกี่ยวข้อง รวมทั้งสิ้น 380 คน เข้าร่วม ณ ห้องปรินซ์บอลรูม 1 - 2 โรงแรมปรินซ์พาเลซ มหานาค กรุงเทพฯ
นายอนุกูล กล่าวว่า รัฐบาลให้ความสำคัญกับการแก้ไขปัญหาความยากจนและการพัฒนาคนทุกช่วงวัย เพื่อลดความเหลื่อมล้ำและพัฒนาคุณภาพชีวิตประชาชนในทุกมิติอย่างยั่งยืน ผ่านการทำงานร่วมกันกับภาคีเครือข่ายทุกภาคส่วนอย่างเป็นระบบ รวมทั้งอาสาสมัครพัฒนาสังคมและความมั่นคงของมนุษย์ (อพม.) ในพื้นที่ทั่วประเทศ กระทรวง พม. ในฐานะหน่วยงานหลักของภาครัฐในการขับเคลื่อนงานด้านการพัฒนาสังคม ได้ดำเนินการส่งเสริม อพม. ให้เข้ามามีส่วนร่วมในการทำงานร่วมกับกระทรวง พม. เพื่อเป็นเครือข่ายที่เข้มแข็ง ผ่านรูปแบบศูนย์ประสานงาน อพม. เพื่อสร้างประโยชน์แก่ประชาชนที่ประสบปัญหาเดือดร้อนทางสังคมในชุมชนอย่างทั่วถึง ให้สามารถพึ่งพาตนเองได้และมีคุณภาพชีวิตที่ดีขึ้น
นายอนุกูล กล่าวต่อไปว่า กระทรวง พม. โดยกรมพัฒนาสังคมและสวัสดิการ (พส.) ได้เดินหน้าขับเคลื่อนศูนย์ประสานงาน อพม. อย่างต่อเนื่อง โดยล่าสุด ได้ดำเนินการจัดตั้งคณะกรรมการบริหารศูนย์ประสานงาน อพม. เขต ในกรุงเทพมหานครเสร็จสิ้นครบทั้ง 50 เขต ตามระเบียบกระทรวง พม. เรียบร้อยแล้ว วันนี้ จึงได้จัดโครงการประชุมเชิงปฏิบัติการขับเคลื่อนศูนย์ประสานงาน อพม. กรุงเทพมหานคร ประจำปี 2565 เพื่อเป็นเวทีแลกเปลี่ยนเรียนรู้เกี่ยวกับแนวทางการขับเคลื่อนงานและส่งเสริมสนับสนุนกระบวนการมีส่วนร่วมของศูนย์ประสานงาน อพม. ให้สามารถจัดสวัสดิการสังคมและพัฒนาสังคมในระดับพื้นที่ได้อย่างเป็นระบบและมีประสิทธิภาพ
นายอนุกูล กล่าวเพิ่มเติมว่า กระทรวง พม. พร้อมให้ความร่วมมือกับภาคีเครือข่ายทุกภาคส่วน เพื่อช่วยกันพัฒนาสังคมและดูแลช่วยเหลือประชาชนที่ประสบปัญหาความเดือดร้อนทางสังคมให้ครอบคลุมทุกมิติ ทุกพื้นที่ และทุกช่วงวัย โดยหวังเป็นอย่างยิ่งว่า ศูนย์ประสานงาน อพม. จะเป็นกำลังสำคัญและเป็นศูนย์กลางการดำเนินงานด้านอาสาสมัครเชิงบูรณาการระหว่างพื้นที่กับหน่วยงาน โดยเชื่อมประสานร่วมกับศูนย์ช่วยเหลือสังคมชุมชนที่กระจายในพื้นที่ 50 เขต กรุงเทพมหานคร ทั้งนี้ เพื่อให้ประชาชนสามารถเข้าถึงสิทธิสวัสดิการสังคมขั้นพื้นฐาน และพัฒนาตนเองไปสู่การพึ่งพาตนเองได้ โดยไม่มีใครถูกทิ้งไว้ข้างหลังตามนโยบายของรัฐบาล
วันพฤหัสบดีที่ 15 ธันวาคม 2565
มอบรางวัล U Power Digital Leda Challenge Season 6
มอบรางวัล U Power Digital Leda Challenge Season 6
(วันนี้) 15ธ.ค.65 -นางสาวกรรวีสิทธิชีวภาคผู้ตรวจราชการกระทรวงดิจิทัลเพื่อเศรษฐกิจและสังคมร่วมมอบรางวัลชนะเลิศและรองชนะเลิศอันดับ1ให้แก่ผู้เข้าแข่งขันในโครงการU Power Digital Leda Challenge Season 6ในงานThe Winner Awardsซึ่งจัดโดยสมาคมผู้ใช้ดิจิทัลไทย(DUGA)ณโรงแรมเบอร์เคลีย์ประตูน้ำกรุงเทพฯ
_________________
วันศุกร์ที่ 16 ธันวาคม 2565
16/12/2565
“ธนกร” ฟิต เตรียมลุยสงขลา ช่วยคลายทุกข์ประชาชนแบบใกล้ชิด สานต่อเจตนารมณ์นายกฯ ทำงานเชิงรุก เพื่อแก้ปัญหาอย่างถูกจุดและรวดเร็ว
“ธนกร” ฟิต เตรียมลุยสงขลา ช่วยคลายทุกข์ประชาชนแบบใกล้ชิด สานต่อเจตนารมณ์นายกฯ ทำงานเชิงรุก เพื่อแก้ปัญหาอย่างถูกจุดและรวดเร็ว
วันนี้ (16 ธ.ค. 65) นายธนกร วังบุญคงชนะ รัฐมนตรีประจำสำนักนายกรัฐมนตรี เปิดเผยว่า ตนจะเดินทางไปตรวจราชการ ที่จังหวัดสงขลา ในวันที่ 17 ธันวาคม 2565 ที่ชุมชนสถานีอู่ตะเภา (เขตนครหาดใหญ่) อ่างเก็บน้ำพรุพลีควาย และโครงการส่งน้ำและบำรุงรักษาระโนด-กระแสสินธุ์ (ชลประทานแก้มลิง) ซึ่งการลงพื้นที่ครั้งนี้นอกจากจะเป็นการตรวจราชการแล้ว ยังเป็นการรับฟังข้อคิดเห็นและเรื่องราวร้องทุกข์จากประชาชนในพื้นที่อย่างใกล้ชิด รวมทั้งติดตามความพร้อมในการรับมือสถานการณ์อุทกภัย โดยจะมอบนโยบายและแนวทางปฏิบัติแก่ส่วนราชการรวมถึงผู้ที่เกี่ยวข้อง
“การลงพื้นที่ครั้งนี้นับเป็นครั้งที่ 2 หลังจากผมเข้ารับตำแหน่งรัฐมนตรีประจำสำนักนายกรัฐมนตรี โดยเมื่อสัปดาห์ที่ผ่านมา (9-10 ธันวาคม 2565) ได้ลงพื้นที่เพื่อตรวจราชการและติดตามสถานการณ์น้ำท่วมที่จังหวัดนครศรีธรรมราช ตามที่ได้รับมอบหมายจาก พล.อ.ประยุทธ์ จันทร์โอชา นายกฯ และ รมว.กลาโหม และได้รับเสียงตอบรับจากประชาชนเป็นอย่างดี สะท้อนถึงเสียงตอบรับผลงานการบริหารงานของรัฐบาลชุดนี้ เนื่องจากรัฐบาลเน้นแก้ปัญหาและทำงานในเชิงรุก ทำให้ได้รับทราบความต้องการและแนวทางที่อยากให้รัฐบาลเข้าไปช่วยเหลือจากประชาชนอย่างใกล้ชิด เพื่อประสานเจ้าหน้าที่และส่วนราชการที่เกี่ยวข้อง ให้เข้าไปแก้ไขปัญหาได้อย่างถูกจุดและรวดเร็ว” นายธนกร กล่าว
วันศุกร์ที่ 16 ธันวาคม 2565
ก.แรงงาน จับมือเอกชน พัฒนาทักษะดิจิทัลแรงงาน
กระทรวงแรงงาน โดยกรมพัฒนาฝีมือแรงงาน จับมือมูลนิธิเพื่อการพัฒนาดิจิทัล และสมาคมอุตสาหกรรมซอฟต์แวร์ไทย คิดค้นพัฒนาหลักสูตรอุตสาหกรรมดิจิทัล อบรมผ่านแพลตฟอร์ม DSD Online Training
วันศุกร์ที่ 16 ธันวาคม 2565
MDES นำคณะผู้บริหารฯ ลงนามถวายพระพร 'เจ้าฟ้าพัชรกิติยาภาฯ'
MDES นำคณะผู้บริหารฯ ลงนามถวายพระพร 'เจ้าฟ้าพัชรกิติยาภาฯ'
วันนี้ (16 ธ.ค. 2565) - ศ. พิเศษวิศิษฏ์ วิศิษฏ์สรอรรถ ปลัดกระทรวงดิจิทัลเพื่อเศรษฐกิจและสังคม พร้อมด้วยคณะผู้บริหาร กระทรวงดิจิทัลเพื่อเศรษฐกิจและสังคม นำแจกันดอกไม้ ทูลเกล้าทูลกระหม่อมถวาย รวมทั้งลงนามถวายพระพรเบื้องหน้าพระฉายาลักษณ์ สมเด็จพระเจ้าลูกเธอ เจ้าฟ้าพัชรกิติยาภา นเรนทราเทพยวดี กรมหลวงราชสาริณีสิริพัชร มหาวัชรราชธิดา ขอให้ทรงหายจากพระอาการประชวรโดยเร็ว ณ ชั้น 1 อาคารภูมิสิริมังคลานุสรณ์ โรงพยาบาลจุฬาลงกรณ์ สภากาชาดไทย
***************************
วันศุกร์ที่ 16 ธันวาคม 2565
16/12/2565
“กรุงไทย” สนับสนุนคนไทยออมเงิน ออกเงินฝากประจำพิเศษ 25 เดือน ดอกเบี้ยคงที่ 1.8% ต่อปี เปิดรับฝากถึง 31 ธ.ค.65 นี้
ธนาคารกรุงไทยออกผลิตภัณฑ์เงินฝากประจำพิเศษ 25 เดือน อัตราดอกเบี้ยคงที่เฉลี่ย 1.8% ต่อปี เพื่อเพิ่มรายได้ให้กับผู้ฝากเงิน และสนับสนุนให้คนไทยมีวินัยในการออม เสริมสร้างความมั่นคงทางการเงินในอนาคต
ธนาคารกรุงไทย มุ่งมั่นพัฒนาผลิตภัณฑ์และบริการทางการเงิน ตอบโจทย์ความต้องการของลูกค้าทุกกลุ่ม และยกระดับคุณภาพชีวิตของคนไทยให้ดีขึ้นทุกมิติ ตามวิสัยทัศน์ “กรุงไทย เคียงข้างไทย สู่ความยั่งยืน” ตระหนักถึงผลกระทบจากค่าครองชีพที่สูงขึ้นต่อภาระค่าใช้จ่ายของลูกค้า จึงได้ออกผลิตภัณฑ์เงินฝากประจำพิเศษ 25 เดือน อัตราดอกเบี้ยคงที่เฉลี่ย 1.8% ต่อปี เพื่อเพิ่มรายได้ให้กับผู้ฝากเงิน และสนับสนุนให้คนไทยมีวินัยในการออม เสริมสร้างความมั่นคงทางการเงินในอนาคต นอกจากนี้ยังเป็นการเพิ่มทางเลือกการออมและการลงทุนให้กับผู้ลงทุนที่ต้องการลงทุนในสินทรัพย์ที่มั่นคง ได้รับผลตอบแทนสม่ำเสมอ ในภาวะที่สินทรัพย์การลงทุนทั่วโลกยังมีความผันผวนสูง ทั้งนี้ เงินฝากประจำพิเศษ 25 เดือน สำหรับบุคคลธรรมดาสัญชาติไทย นิติบุคคลไม่แสวงหากำไร มูลนิธิ วัด เงินศาสนสมบัติกลาง ศาล ศาลเจ้า สำนักปฏิบัติธรรม โบสถ์ มัสยิด (105) สถานศึกษาของเอกชน องค์กรสาธารณกุศลต่าง ๆ เปิดบัญชีขั้นต่ำ 50,000 บาท จ่ายดอกเบี้ยทุกเดือน เปิดรับฝากถึงวันที่ 31 ธันวาคม 2565 ที่สาขาธนาคารทั่วประเทศ สำหรับข้อมูลเพิ่มเติม ติดต่อสอบถามได้ที่สาขาธนาคารทั่วประเทศ หรือ Krungthai Contact Center โทร. 02-111-1111
วันศุกร์ที่ 16 ธันวาคม 2565
16/12/2565
​Thai tourism industry’s V-shaped rebound reflects Government’s successful implementation of tourism measures
​Thai tourism industry’s V-shaped rebound reflects Government’s successful implementation of tourism measures
December 15, 2022, Deputy Government Spokesperson Tipanan Sirichana disclosed about the success of Phuket Sandbox scheme, initiated by Prime Minister and Defense Minister Gen. Prayut Chan-o-cha, which has ultimately led to complete reopening of Thailand to foreign travelers. Coupling with effective public health measures and cooperation of all the Thai people and authorities concerned, the country’s economy has now been in recovery. Tourism sector, in particular, saw a V-shaped rebound and was rapidly recovered. Number of foreign travelers visiting the country has just reached its mark of 10 million on December 10, 2022.
Tourism sector rebound has resulted in considerable increase of revenues. During the first 10 months of 2022 (January – October), top 10 provinces that gained the highest revenues from tourism activities are: 1) Phuket (127,927 million Baht); 2) Chonburi (13,283 million Baht); 3) Surat Thani (7,586 million Baht); 4) Chiang Mai (4,246 million Baht); 5) Songkhla (3,602 million Baht); 6) Phang-nga (2,582 million Baht); 7) Chiang Rai (1,585 million Baht); 8) Krabi (1,408 million Baht); 9) Prachuab Kirikhan (854 million Baht); and 10) Nong Khai (526 million Baht).
Top 10 provinces that were most visited by foreign tourists during January and October 2022 are: 1) Phuket (2,329,894 persons); 2) Chonburi (975,026 persons); 3) Surat Thani (606,812 persons); 4) Songkhla (581,808 persons); 5) Chiang Mai (496,111 persons); 6) Samut Prakarn (321,390 persons); 7) Phang-nga (317,353 persons); 8) Prachuab Kirikhan (231,243 persons); 9) Krabi (217,526 persons); and 10) Nong Khai (148,683 persons).
Country wise, the most number of tourists entering Thailand during January and October 2022 are: 1) Malaysia (1,291,381 persons); 2) India (698,757 persons); 3) Singapore (381,940 persons); 4) Lao PDR (345,709 persons); 5) Vietnam (340,670 persons); 6) South Korea (316,240 persons); 7) United Kingdom (291,753 persons); 8) U.S. (283,211 persons); 9) Cambodia (252,862 persons); and 10) Germany (235,596 persons).
According to the Deputy Government Spokesperson, the public is well aware of the Government’s successful implementation of tourism stimulus measures, in accordance with the policy handed down by the Prime Minister. Other measures, aside from “Phuket Sandbox”, are foreigners’ extension of stay in the Kingdom, and promotion of foreign filming in Thailand, etc. These measures have bolstered tourism and related businesses, resulting in sharp increase in profits and revenues, income distribution to all areas across the country, and rapid growth of domestic economy.
วันศุกร์ที่ 16 ธันวาคม 2565
16/12/2565
รมว.มท. ถวายแจกันดอกไม้และลงนามถวายพระพร สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา ให้ทรงหายจากพระอาการประชวรในเร็ววัน
รัฐมนตรีว่าการกระทรวงมหาดไทย ถวายแจกันดอกไม้และลงนามถวายพระพร สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา ให้ทรงหายจากพระอาการประชวรในเร็ววัน
วันนี้ (16 ธ.ค. 65) เวลา 08.30 น. ที่อาคารภูมิสิริมังคลานุสรณ์ โรงพยาบาลจุฬาลงกรณ์ สภากาชาดไทย พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ทูลเกล้าทูลกระหม่อมถวายแจกันดอกไม้เบื้องหน้าพระรูป สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา และลงนามถวายพระพร ขอทรงหายจากพระอาการประชวรและมีพระพลานามัยสมบูรณ์แข็งแรงในเร็ววัน
ตามที่สำนักพระราชวังได้ออกแถลงการณ์ เมื่อวานนี้ (15 ธ.ค. 65) เรื่อง สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดาทรงพระประชวร ความว่า เมื่อวันที่ 14 ธันวาคม 2565 เวลา 18.20 น. สมเด็จพระเจ้าลูกเธอเจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา ทรงทำการฝึกสุนัขทรงเลี้ยงที่จะเข้าแข่งขันสุนัขใช้งานตามมาตรฐานสากลในรายการ Thailand Working Dog Championship by Royal Thai Army 2022 ระหว่างวันที่ 10-19 ธันวาคม 2565 ณ สนามฝึก กองพันสุนัขทหาร อำเภอปากช่อง จังหวัดนครราชสีมา ในระหว่างที่ทรงทำการฝึก ทรงมีพระอาการ ประชวรหมดพระสติ ด้วยพระอาการทางพระหทัย คณะแพทย์ประจำพระองค์จึงได้เชิญเสด็จพระราชดำเนินไปปฐมพยาบาล ณ โรงพยาบาลปากช่องนานา พระอาการประชวรคงที่ในระดับหนึ่ง จากนั้น ได้เชิญเสด็จประทับเฮลิคอปเตอร์พระที่นั่งเข้ารับการรักษาพระองค์ ณ โรงพยาบาลจุฬาลงกรณ์ สภากาชาดไทยเพื่อถวายการตรวจพระวรกายอย่างละเอียด และประทับรักษาพระองค์ต่อไป
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย กล่าวว่า ขอเชิญชวนพี่น้องประชาชนชาวไทยทุกหมู่เหล่า ได้ร่วมกันเจริญพระพุทธมนต์และเจริญจิตตภาวนาร่วมกับคณะสงฆ์ทุกพระอารามทั่วประเทศ ต่อจากการสวดมนต์ทำวัตรเช้าและทำวัตรเย็น ตามที่มหาเถรสมาคมได้ประกาศเชิญชวน รวมทั้งการปฏิบัติศาสนกิจของทุกศาสนา เพื่อถวายพระพรชัยมงคลแด่สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา เป็นประจำทุกวัน ตั้งแต่บัดนี้เป็นต้นไป
วันศุกร์ที่ 16 ธันวาคม 2565
16/12/2565
ธอส. ช่วยเหลือครู จัดทำมาตรการแก้ไขหนี้ ลดดอกเบี้ย 0% ผ่อนชำระ 1,000 บาท นาน 2 ปี  ในงานมหกรรมการเงินเพื่อครูไทย ระหว่างวันที่ 17-18 ธ.ค.65 ณ อิมแพ็ค เมืองทองธานี
ธอส.ร่วมงานมหกรรมการเงินเพื่อครูไทย “Unlock a better life” สร้างโอกาสใหม่ เพื่อชีวิตครูไทยที่ดีกว่า จัดโดย ก.ศึกษาธิการ ร่วมกับสถาบันการเงิน สหกรณ์ออมทรัพย์ครูและหน่วยงานที่เกี่ยวข้อง ระหว่างวันที่ 17-18 ธ.ค.2565 ณ ฮอลล์ 5 อิมแพ็ค เมืองทองธานี
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ธอส. ตระหนักถึงความสำคัญของการพัฒนาทรัพยากรบุคคล โดยเฉพาะข้าราชการครูและบุคลากรทางการศึกษา ที่มีหน้าที่หลักในการพัฒนาด้านการศึกษาของประเทศ ดังนั้นเพื่อเป็นการตอบแทนข้าราชการครูและบุคลากรทางการศึกษา ที่ได้รับความเดือดร้อนจากปัญหาหนี้สิน ทั้งที่อยู่ระหว่างการเข้าสู่กระบวนการไกล่เกลี่ย และการปรับโครงสร้างหนี้ ให้ได้รับความช่วยเหลือ ธอส. ในฐานะสถาบันการเงินของรัฐ ที่มีพันธกิจ “ทำให้คนไทยมีบ้าน” จึงพร้อมเข้าร่วมงานมหกรรมการเงินเพื่อครูไทย “Unlock a better life” สร้างโอกาสใหม่ เพื่อชีวิตครูไทยที่ดีกว่าที่จัดขึ้นโดยกระทรวงศึกษาธิการ ร่วมกับสถาบันการเงิน สหกรณ์ออมทรัพย์ครูและหน่วยงานที่เกี่ยวข้อง ระหว่างวันที่ 17-18 ธันวาคม 2565 ณ ฮอลล์ 5 ศูนย์การแสดงสินค้าและการประชุมอิมแพ็ค เมืองทองธานี โดยรายละเอียดความช่วยเหลือของ ธอส. ประกอบด้วย
มาตรการช่วยเหลือลูกค้าปัจจุบันของธนาคาร 1.มาตรการ 22 [M22] : สำหรับลูกค้าข้าราชการครูและบุคลากรทางการศึกษาของรัฐหรือเอกชน ที่ยังคงรับราชการและ/หรือเป็นข้าราชการบำนาญ สถานะ NPL หรือ ลูกค้าข้าราชการครูและบุคลากรทางการศึกษาของรัฐหรือเอกชน ที่ยังคงรับราชการและ/หรือเป็นข้าราชการบำนาญ สถานะ NPL ที่อยู่ระหว่างการใช้มาตรการ/ปรับโครงสร้างหนี้ที่กู้เงินกับธนาคารมาแล้วไม่น้อยกว่า 1 ปี ให้ผ่อนเงินงวดต่ำพร้อมลดอัตราดอกเบี้ยเงินกู้พิเศษ 2 ปี เดือนที่ 1-10 ชำระเพียงงวดละ 1,000 บาท อัตราดอกเบี้ย 0% ต่อปี (ตัดชำระเงินต้นทั้งหมด) และ 2.มาตรการช่วยเหลือลูกค้าที่ได้รับผลกระทบทางเศรษฐกิจ : คิดเงินงวดจากอัตราดอกเบี้ย 3.90% ต่อปี นาน 6 เดือน
บ้านมือสอง ธอส. จากทั่วประเทศ จำหน่ายพร้อมส่วนลดสุดพิเศษ และสามารถผ่อนดาวน์ 0% ระยะเวลานานถึง 36 เดือนทุกรายการทรัพย์ สามารถจองซื้อทรัพย์ออนไลน์ภายในและวางเงิน 1,000 บาท ในวันทำสัญญาจะซื้อจะขาย (เงื่อนไขเป็นไปตามที่ธนาคารกำหนด) พิเศษ!! รับฟรีของสมนาคุณสำหรับลูกค้าที่จองซื้อบ้านมือสอง ธอส. ภายในงาน สามารถจองสิทธิ์ซื้อและเลือกดูทรัพย์ได้ที่ Application : G H Bank Smart NPA
ทั้งนี้ ผู้ที่สนใจสามารถลงทะเบียนเข้ามาตรการความช่วยเหลือฯ จะต้องเป็นข้าราชการครูและบุคลากรทางการศึกษาของรัฐ สังกัดสำนักงานปลัดกระทรวงศึกษาธิการ สำนักงานเลขาธิการสภาการศึกษา สำนักงานคณะกรรมการการศึกษาขั้นพื้นฐาน และสำนักงานคณะกรรมการการอาชีวศึกษา ข้าราชการครูและและบุคลากรทางการศึกษาของสังกัดกรุงเทพมหานคร และโรงเรียนสังกัดองค์กรปกครองส่วนท้องถิ่น รวมถึงครูและบุคลากรทางการศึกษาของโรงเรียนเอกชน ที่ยังคงรับราชการและ/หรือเป็นข้าราชการบำนาญ โดยจะต้องแสดงหลักฐาน เอกสาร บัตรประจำตัวเจ้าหน้าที่ หนังสือรับรองจากหน่วยงานต้นสังกัด พร้อมทั้งแสดงหลักฐานการได้รับผลกระทบจากการประกอบอาชีพหรือผลกระทบทางด้านเศรษฐกิจ เช่น หลักฐานรายได้ หรือ หนังสือรับรองจากหน่วยงานจากต้นสังกัด สอบถามรายละเอียดเพิ่มเติมได้ที่ ธอส.ทุกสาขาทั่วประเทศ G H Bank Call Center โทร 0-2645-9000 หรือ Facebook Fanpage ธนาคารอาคารสงเคราะห์ และติดตามข่าวสารของธนาคารได้ที่ Mobile Application : GHB ALL , GHB ALL GEN และ www.ghbank.co.th
วันศุกร์ที่ 16 ธันวาคม 2565
สธ. พร้อมช่วยบุคลากรประสาน ก.พ. ติดตามความก้าวหน้าสายงาน ทั้งการบรรจุข้าราชการ-กำหนดตำแหน่งนักสาธารณสุข
โฆษกกระทรวงสาธารณสุข เป็นผู้แทนรัฐมนตรีว่าการกระทรวงสาธารณสุข และปลัดกระทรวงสาธารณสุขรับเรื่องจากตัวแทนเครือข่ายบุคลากรสาธารณสุขและเจ้าพนักงานสาธารณสุข ที่มาติดตามความก้าวหน้าในสายงาน ยืนยันพร้อมดูแลทุกสายวิชาชีพ
โฆษกกระทรวงสาธารณสุข เป็นผู้แทนรัฐมนตรีว่าการกระทรวงสาธารณสุข และปลัดกระทรวงสาธารณสุขรับเรื่องจากตัวแทนเครือข่ายบุคลากรสาธารณสุขและเจ้าพนักงานสาธารณสุข ที่มาติดตามความก้าวหน้าในสายงาน ยืนยันพร้อมดูแลทุกสายวิชาชีพ กรณีบรรจุข้าราชการโควิดรอบ 2 การกำหนดตำแหน่งนักสาธารณสุข จะประสานติดตามให้ข้อมูล ก.พ. เพื่อพิจารณาต่อไป
วันนี้ (16 ธันวาคม 2565) ที่สำนักงานปลัดกระทรวงสาธารณสุข นพ.รุ่งเรือง กิจผาติ หัวหน้าที่ปรึกษาระดับกระทรวง (นายแพทย์ทรงคุณวุฒิระดับ 11) และโฆษกกระทรวงสาธารณสุข เปิดเผยว่า ได้รับมอบหมายจากนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข นพ.โอภาส การย์กวินพงศ์ ปลัดกระทรวงสาธารณสุข และ นพ.ทวีศิลป์ วิษณุโยธิน รองปลัดกระทรวงสาธารณสุข รับเรื่องจากชมรมนักวิชาการสาธารณสุข (ประเทศไทย) ตัวแทนเครือข่ายบุคลากรสาธารณสุข 63 สายงาน และชมรมเจ้าพนักงานสาธารณสุข 11 สายงานที่ขอเข้าพบเพื่อติดตามความคืบหน้าและกรอบระยะเวลาการดำเนินงานเรื่องความก้าวหน้าในสายงานต่างๆ เช่น การบรรจุข้าราชการโควิด 19 รอบ 2 การกำหนดตำแหน่งนักสาธารณสุขเป็นวิชาชีพเฉพาะ ตามมติ อ.ก.พ.กระทรวงสาธารณสุข การปรับสายงานเจ้าพนักงานสาธารณสุข รวมถึงค่าตอบแทน และค่าเสี่ยงภัยโควิด เป็นต้น
นพ.รุ่งเรือง กล่าวต่อว่า ท่านรองนายกรัฐมนตรีและรัฐมนตรีว่าการกระทรวงสาธารณสุข และท่านปลัดกระทรวงสาธารณสุข เข้าใจถึงความเสียสละในการทำงานของบุคลากร มีความห่วงใยและมีนโยบายที่ชัดเจนในการดูแลบุคลากรสาธารณสุขทุกคนให้มีความก้าวหน้าในสายวิชาชีพอย่างเท่าเทียมและมีความสุข ซึ่งในช่วงนี้มีการดำเนินงานอย่างเข้มข้นและเต็มที่ ทั้งการเพิ่มอัตราบรรจุข้าราชการและเพิ่มค่าตอบแทน โดยประเด็นต่างๆ ที่เครือข่ายบุคลากรติดตามสอบถามในวันนี้ กระทรวงสาธารณสุขจะต้องส่งต่อไปยังสำนักงานคณะกรรมการข้าราชการพลเรือน (ก.พ.)เนื่องจากขณะนี้กระบวนการพิจารณาอยู่ในส่วนของ ก.พ. ซึ่งอยู่นอกเหนืออำนาจของกระทรวงสาธารณสุข แต่เราได้เตรียมพร้อมข้อมูลเพื่อสนับสนุนในประเด็นต่างๆ เช่น กรณีการบรรจุข้าราชการโควิดรอบ 2 ซึ่งเป็นกลุ่มนอกเหนือสายวิชาชีพ หรือการกำหนดตำแหน่งนักสาธารณสุขเป็นวิชาชีพเฉพาะ ได้มีการติดตามความคืบหน้ากับ ก.พ.เป็นระยะ
ส่วนการปรับสายงานเจ้าพนักงานสาธารณสุขที่มีการศึกษาต่อในระดับสูงนั้น เป็นเรื่องที่ต้องดำเนินการตามระเบียบของ ก.พ. ที่ใช้กับข้าราชการทุกหน่วยงาน ซึ่งจะมีกรอบอัตรากำลังกำหนดตำแหน่งและจำนวนข้าราชการกลุ่มต่างๆ และมีกฎเกณฑ์การบรรจุที่จะต้องผ่านการสอบภาค ก ก่อน สำหรับเรื่องค่าตอบแทนค่าเสี่ยงภัยปฏิบัติงานโควิด 19ขณะนี้มีการเบิกจ่ายถึงเดือนมิถุนายน 2565 ส่วนที่ยังตกค้างและยังขาดอีก 3 เดือน คือ กรกฎาคม - กันยายน 2565 อยู่ระหว่างรวบรวมข้อมูลเพื่อขอจัดสรรงบกลางต่อไป
******************************************** 16 ธันวาคม 2565
วันศุกร์ที่ 16 ธันวาคม 2565
ปลัดกระทรวงวัฒนธรรม เป็นประธานเปิด “ถนนสายวัฒนธรรม วิถีใหม่ บ้านโนนกอก” ณ ชุมชนคุณธรรมฯ บ้านโนนกอก จังหวัดอุดรธานี
ปลัดกระทรวงวัฒนธรรม เป็นประธานเปิด “ถนนสายวัฒนธรรม วิถีใหม่ บ้านโนนกอก” ณ ชุมชนคุณธรรมฯ บ้านโนนกอก จังหวัดอุดรธานี
ปลัดกระทรวงวัฒนธรรม เป็นประธานเปิด “ถนนสายวัฒนธรรม วิถีใหม่ บ้านโนนกอก” ณ ชุมชนคุณธรรมฯ บ้านโนนกอก จังหวัดอุดรธานี
เมื่อเร็วๆ นี้ นางยุพา ทวีวัฒนะกิจบวร ปลัดกระทรวงวัฒนธรรม เป็นประธานเปิด “ถนนสายวัฒนธรรม วิถีใหม่ บ้านโนนกอก” โดยมีผู้บริหารกระทรวงวัฒนธรรม วัฒนธรรมจังหวัดในภาคตะวันออกเฉียงเหนือ ผู้ใหญ่บ้าน บ้านโนนกอก นายกสมาคมธุรกิจชาวเวียดนามแห่งประเทศไทย
เครือข่ายทางวัฒนธรรมชุมชนบ้านโนนกอก เข้าร่วม ณ ชุมชนคุณธรรมน้อมนำหลักปรัชญาของเศรษฐกิจพอเพียง ขับเคลื่อนด้วยพลัง บวร บ้านโนนกอก ตำบลหนองนาคำ อำเภอเมือง จังหวัดอุดรธานี
ทั้งนี้ โครงการส่งเสริมการท่องเที่ยวเชิงวิถีถิ่น วิถีชุมชน “ถนนสายวัฒนธรรม” เป็นโครงการต้นแบบส่งเสริมให้เครือข่ายทางวัฒนธรรมมีส่วนร่วมในการอนุรักษ์ สืบสาน ศิลปวัฒนธรรมของชุมชน ท้องถิ่น สอดคล้องกับนโยบายกระทรวงวัฒนธรรมที่สนับสนุนให้ทุกจังหวัดมีตลาดวัฒนธรรม คือ ตลาดบก หรือตลาดน้ำ ยกระดับการท่องเที่ยวเชิงวัฒนธรรมของท้องถิ่นไปสู่ระดับสากล ตามนโยบายส่งเสริมภาพลักษณ์ของประเทศด้วย Soft Power
วันศุกร์ที่ 16 ธันวาคม 2565
16/12/2565
โฆษกรัฐบาลเผย นายกรัฐมนตรีแต่งตั้ง นายดิสทัต โหตระกิตย์ เป็นที่ปรึกษานายกรัฐมนตรี
โฆษกรัฐบาลเผย นายกรัฐมนตรีแต่งตั้ง นายดิสทัต โหตระกิตย์ เป็นที่ปรึกษานายกรัฐมนตรี
วันที่ 16 ธันวาคม 2565 นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เผยว่า พลเอก ประยุทธ์ จันทร์โอชา นายกรัฐมนตรี แต่งตั้ง นายดิสทัต โหตระกิตย์ เป็นที่ปรึกษานายกรัฐมนตรี
ตามที่สำนักนายกรัฐมนตรีได้มีคำสั่งที่ 162/2562 ลงวันที่ 18 กรกฎาคม 2562 แต่งตั้ง นายดิสทัต โหตระกิตย์ ให้ดำรงตำแหน่งข้าราชการการเมือง ตำแหน่งเลขาธิการนายกรัฐมนตรี ตั้งแต่วันที่ 16 กรกฎาคม 2562 เป็นต้นไปนั้น เนื่องจาก นายดิสทัต โหตระกิตย์ ได้ขอลาออกจากตำแหน่ง ตั้งแต่วันที่ 16 ธันวาคม 2565 ฉะนั้น อาศัยอำนาจตามมาตรา 10 (2) แห่งพระราชบัญญัติระเบียบข้าราชการการเมือง พ.ศ. 2535 จึงให้นายดิสทัต โหตระกิตย์ ข้าราชการการเมือง ตำแหน่งเลขาธิการนายกรัฐมนตรี ออกจากตำแหน่งเนื่องจากลาออก
และเพื่อให้การบริหารราชการแผ่นดินและการขับเคลื่อนงานของรัฐบาลเป็นไปอย่างมีประสิทธิภาพ อาศัยอำนาจตามความในมาตรา 11 (6) แห่งพระราชบัญญัติระเบียบบริหารราชการแผ่นดิน พ.ศ. 2534 นายกรัฐมนตรีจึงแต่งตั้ง นายดิสทัต โหตระกิตย์ เป็นที่ปรึกษานายกรัฐมนตรี เพื่อทำหน้าที่ในการให้คำปรึกษาและพิจารณาเสนอความเห็นหรือข้อเสนอแนะต่าง ๆ ตามที่นายกรัฐมนตรีมอบหมาย ทั้งนี้ ตั้งแต่วันที่ 16 ธันวาคม พ.ศ.2565 เป็นต้นไป
วันศุกร์ที่ 16 ธันวาคม 2565
กระทรวงวัฒนธรรมเข้าร่วมงานเเถลงข่าวมหกรรมอารยสถาปัตย์เเละนวัตกรรมสุขภาพเพื่อคนไทยทั้งมวลครั้งที่ 6 Thailand Friendly Design Expo 2022
กระทรวงวัฒนธรรมเข้าร่วมงานเเถลงข่าวมหกรรมอารยสถาปัตย์เเละนวัตกรรมสุขภาพเพื่อคนไทยทั้งมวลครั้งที่ 6 Thailand Friendly Design Expo 2022
กระทรวงวัฒนธรรมเข้าร่วมงานเเถลงข่าวมหกรรมอารยสถาปัตย์เเละนวัตกรรมสุขภาพเพื่อคนไทยทั้งมวลครั้งที่ 6 Thailand Friendly Design Expo 2022
เมื่อเร็วๆ นี้ นางโชติกา อัครกิจโสภากุล รองปลัดกระทรวงวัฒนธรรมร่วมเเถลงข่าวมหกรรมอารยสถาปัตย์เเละนวัตกรรมสุขภาพเพื่อคนไทยทั้งมวลครั้งที่ 6 Thailand Friendly Design Expo 2022โดยมีผู้เเทนจากหน่วยงานต่าง ๆ
เข้าร่วม อาทิ นายทวีพงษ์ วิชัยดิษฐ ผู้ว่าการการเคหะเเห่งชาติ นางพรนิภา มาสิลิรังสี รองอธิบดีกรมส่งเสริมเเละพัฒนาคุณภาพชีวิตคนพิการเข้าร่วมเเถลงข่าว โดยมีนางพนารัตน์ คนขยัน ผู้อำนวยการกองยุทธศาสตร์เเละเเผนงาน กระทรวงวัฒนธรรม ผู้มีเกียรติ เเละเจ้าหน้าที่เข้าร่วม ณ ห้องประชุม 201 สำนักงานกองทุนสนับสนุนการสร้างเสริมสุขภาพ
ทั้งนี้ งานดังกล่าวจัดขึ้นเพื่อขับเคลื่อนเเละส่งเสริมอารยสถาปัตย์ ขจัดความเหลื่อมล้ำในสังคม เเละการคิกออฟ “ประชาคมอาเซียนไม่ทิ้งใครไว้ข้างหลัง ” การประชุมเสวนานิทรรศการต่าง ๆ พร้อมทั้งเเสดงเเละจำหน่ายสินค้าเเสดงนวัตกรรมเเละเทคโนโลยีเเละบริการเพื่อดูเเลสุขภาพเเละการท่องเที่ยวสำหรับผู้สูงอายุ ผู้พิการเเละครอบครัว รวมถึงผู้รักสุขภาพทั่วไป ระหว่างวันที่ 15 - 18 ธันวาคม 2565 ณ ศูนย์นิทรรศการเเละการประชุมไบเทคบางนา กรุงเทพฯ ซึ่งในส่วนของกระทรวงวัฒนธรรมมีนโยบายส่งเสริมอารยสถาปัตย์เเละปรับปรุงเเหล่งท่องเที่ยวเชิงวัฒนธรรมเเละศาสนสถานให้รองรับคนทั้งมวลได้ รวมถึงมีพิพิธภัณฑ์สำหรับผู้พิการให้เข้าชมและสัมผัสได้ อีกทั้งได้นำสินค้าเเละผลิตภัณฑ์พื้นบ้าน สินค้าทางวัฒนธรรม รวมถึงแนะนำเเหล่งท่องเที่ยวทางวัฒนธรรมในงานดังกล่าวด้วย
วันศุกร์ที่ 16 ธันวาคม 2565
16/12/2565
นายกรัฐมนตรีและภริยา พร้อมคณะรัฐมนตรีและคู่สมรส ลงนามถวายพระพรสมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา
นายกรัฐมนตรีและภริยา พร้อมคณะรัฐมนตรีและคู่สมรส ลงนามถวายพระพรสมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา ณ อาคารภูมิสิริมังคลานุสรณ์ โรงพยาบาลจุฬาลงกรณ์ สภากาชาดไทย
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เผยว่า วันนี้ (16 ธันวาคม 2565) เวลา 09.00 น. ณ อาคารภูมิสิริมังคลานุสรณ์ โรงพยาบาลจุฬาลงกรณ์ สภากาชาดไทย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมนางนราพร จันทร์โอชา ภริยา ลงนามถวายพระพรสมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา โดยมีคณะรัฐมนตรีและคู่สมรส ร่วมการลงนามถวายพระพรฯ ตามลำดับพิธี ดังนี้
นายกรัฐมนตรีและภริยา คณะรัฐมนตรีและคู่สมรส ถวายความเคารพระรูปสมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา นายกรัฐมนตรีถวายแจกันดอกไม้ จำนวน 2 แจกัน ในนามนายกรัฐมนตรีและคณะรัฐมนตรี และ นายกรัฐมนตรีและภริยา จากนั้น ภริยานายกรัฐมนตรี ถวายแจกันดอกไม้ในนามคู่สมรสคณะรัฐมนตรี ณ โต๊ะด้านหน้าพระรูปฯ
นายกรัฐมนตรีและภริยา ลงนามถวายพระพร นายกรัฐมนตรีและภริยา คณะรัฐมนตรีและคู่สมรส ถวายความเคารพพระรูปฯ เสร็จพิธี
วันศุกร์ที่ 16 ธันวาคม 2565
รมว.เฉลิมชัย เปิดงานประกวดโคนมเทิดพระเกียรติชิงถ้วยพระราชทานครั้งที่ 22
รมว.เฉลิมชัย เปิดงานประกวดโคนมเทิดพระเกียรติชิงถ้วยพระราชทานครั้งที่ 22 พร้อมอยู่เคียงข้างพี่น้องเกษตรกรผู้เลี้ยงโคนมให้อยู่คู่กับประเทศไทยตลอดไป
ดร.เฉลิมชัย ศรีอ่อนรัฐ มนตรีว่าการกระทรวงเกษตรและสหกรณ์ เป็นประธานเปิดงานประกวดโคนมเทิดพระเกียรติชิงถ้วยพระราชทานครั้งที่ 22 ณ โครงการวัวหลุม ตำบลศิลาลอย อำเภอสามร้อยยอด จังหวัดประจวบคีรีขันธ์ ซึ่งงานประกวดโคนมเทิดพระเกียรติชิงถ้วยพระราชทานภาคใต้และตะวันตกได้จัดขึ้นครั้งแรกในปี พ.ศ. 2543 และหลังจากนั้นชุมนุมสหกรณ์โคนมภาคใต้และตะวันตกจำกัดร่วมกับสหกรณ์โคนมสมาชิกหน่วยงานทั้งภาครัฐและเอกชนได้ร่วมกันจัดงานประกาดโคนมเทิดพระเกียรติมาอย่างต่อเนื่องโดยมีวัตถุประสงค์เพื่อเป็นการเทิดพระเกียรติและน้อมรำลึกถึงพระมหากรุณาธิคุณในพระบาทสมเด็จพระปรมินทรมหาภูมิพลอดุลยเดชบรมนาถบพิตรรัชกาลที่ 9 พระบิดาแห่งโคนมไทยที่พระองค์ได้ทรงพระราชทานอาชีพการเลี้ยงโคนมให้กับเกษตรกรผู้เลี้ยงโคนมในประเทศไทยขณะเดียวกันยังเป็นการส่งเสริมพัฒนาอาชีพของเกษตรกรผู้เลี้ยงโคนมในพื้นที่ภาคใต้และภาคตะวันตกของประเทศให้เห็นความสำคัญในการพัฒนาปรับปรุงสายพันธุ์โคนมและปรับปรุงฟาร์มให้ได้มาตรฐานให้ดียิ่งขึ้นด้วย
สำหรับกิจกรรมภายในงานประกอบด้วยการประกวดโคนมชิงถ้วยพระราชทานสมเด็จพระเทพรัตนราชสุดาฯสยามบรมราชกุมารีจำนวน 4 รุ่น ประกาดโคนมชิงเงินรางวัลสายสะพายพร้อมถ้วยเกียรติยศจากรัฐมนตรีว่าการกระทรวงเกษตรและสหกรณ์อีกจำนวน 2 รุ่น การออกร้านแสดงนิทรรศการทางวิชาการจากหน่วยงานภาครัฐที่เกี่ยวข้อง ได้แก่องค์การส่งเสริมกิจการโคนมแห่งประเทศไทย ศูนย์วิจัยพัฒนาพืชอาหารสัตว์เพชรบุรี วิทยาลัยเกษตรและเทคโนโลยีเพชรบุรีและสำนักงานสหกรณ์จังหวัดประจวบคีรีขันธ์ การออกร้านแสดงและจำหน่ายปัจจัยการผลิตในราคาพิเศษจากบริษัทหรือห้างร้านต่างๆส่วนกิจกรรมภาคกลางคืนก็ได้จัดให้มีกิจกรรมสังสรรค์บันเทิงและงานพบปะสังสรรค์เพื่อต้อนรับปีใหม่ 2566 ของเกษตรกรผู้เลี้ยงโคนมและหน่วยงานต่างๆในงาน "ราตรีโคนม" ซึ่งจะจัดให้มีการประกวดธิดาและขวัญใจโคนมเป็นตัน
"ดีใจที่ได้มีโอกาสมาร่วมกิจกรรมกับพี่น้องผู้เลี้ยงโคนมเพราะถือเป็นอาชีพที่มีเกียรติเราจึงต้องรักษาอาชีพนี้ให้อยู่คู่กับประเทศไทยโดยเกษตรกรจะต้องมีการปรับตัวและพร้อมรองรับการเปลี่ยนแปลงสถานการณ์ต่างๆในอนาคตโดยกระทรวงเกษตรฯพร้อมจะอยู่เคียงข้างกับพี่น้องเกษตรกรผู้เลี้ยงโคนมตลอดไปสำหรับปัญหาความเดือดร้อนของพี่น้องเกษตรกรคือปัญหาเร่งด่วนที่ต้องทำทันทีโดยกระทรวงเกษตรและสหกรณ์พร้อมร่วมมือกับทุกภาคส่วนในการร่วมขับเคลื่อนการทำงานและวางแผนรับมือกับสถานการณ์ที่จะเกิดขึ้นนอกจากนี้ยังมุ่งหวังให้เด็กไทยได้บริโภคนมทั้ง 365 วันเพราะถือเป็นหนึ่งในการเสริมสร้างพัฒนาการทั้งทางสมองและร่างกายของเด็กโดยจะต้องเป็นนมจากพี่น้องเกษตรกรคนไทยเท่านั้นซึ่งอย่างน้อยที่สุดจะเป็นการสร้างความมั่นใจให้พี่น้องเกษตรกรโคนมอีกทางหนึ่งด้วย" ดร.เฉลิมชัยกล่าว
วันศุกร์ที่ 16 ธันวาคม 2565
​วธ. เดินหน้าอบรมจ่าปี่  44 คน ในภารกิจพิธีการศพที่ได้รับพระราชทาน อย่างถูกต้องตามขนบธรรมเนียมจารีตประเพณีของราชสำนัก
​วธ. เดินหน้าอบรมจ่าปี่  44 คน ในภารกิจพิธีการศพที่ได้รับพระราชทาน อย่างถูกต้องตามขนบธรรมเนียมจารีตประเพณีของราชสำนัก
วธ. เดินหน้าอบรมจ่าปี่ 44 คน ในภารกิจพิธีการศพที่ได้รับพระราชทาน อย่างถูกต้องตามขนบธรรมเนียมจารีตประเพณีของราชสำนัก
วันที่ 15 ธันวาคม 2565 นางยุพา ทวีวัฒนะกิจบวร ปลัดกระทรวงวัฒนธรรม เป็นประธานเปิดโครงการเสริมสร้างบุคลิกภาพและพัฒนาสมรรถนะการปฏิบัติงานพิธีฯ หลักสูตรพัฒนาบุคลิกภาพ และเสริมสร้างสมรรถนะการปฏิบัติงานพิธี (จ่าปี่) ประจำปีงบประมาณ พ.ศ. 2566 ระหว่างวันที่ 15 - 29 ธันวาคม 2565 โดยมี นายชนะกิจ คชชี ผู้อำนวยการกองพิธีการศพที่ได้รับพระราชทาน นายปี๊บ คงลายทอง ศิลปินแห่งชาติ สาขาศิลปะการแสดง (ดนตรีไทย) และนายอนันต์ ศรีระอุดม เจ้าหน้าที่งานในพระองค์ ระดับ 4 สำนักพระราชวัง พร้อมด้วยเจ้าหน้าที่ปฏิบัติงานพิธี (จ่าปี่) จำนวน 44 คน เข้าร่วม ณ ศาลาวิจิตร รัตนศิริวิไลย วัดศรีสุดาราม วรวิหาร แขวงบางขุนนนท์ เขตบางกอกน้อย กรุงเทพมหานคร
ปลัด วธ. กล่าวว่า ตามที่สำนักงานปลัดกระทรวงวัฒนธรรม กระทรวงวัฒนธรรม (วธ.) มีนโยบายให้กองพิธีการศพที่ได้รับพระราชทาน ปฏิบัติงานเป็นไปด้วยความเรียบร้อยมีประสิทธิภาพ และมีการดำเนินการอย่างถูกต้องตามขนบธรรมเนียมจารีตประเพณีของราชสำนัก เป็นไปตามแนวปฏิบัติ ที่สำนักพระราชวังกำหนด โดยเฉพาะตำแหน่งเจ้าหน้าที่ปฏิบัติงานพิธี (จ่าปี่) ซึ่งเป็นหน้าที่สำคัญ และต้องใช้ความสามารถเฉพาะทาง จำเป็นต้องได้รับการฝึกอบรมเพื่อให้เกิดทักษะ ความชำนาญในการปฏิบัติงาน ปัจจุบันกองพิธีการศพที่ได้รับพระราชทานมีเจ้าหน้าที่ปฏิบัติงานพิธี (จ่าปี่) ทั่วประเทศ จำนวนทั้งสิ้น 103 คน วธ.ได้จัดโครงการเสริมสร้างบุคลิกภาพและพัฒนาสมรรถนะการปฏิบัติงานพิธีฯ หลักสูตรพัฒนาบุคลิกภาพและเสริมสร้างสมรรถนะการปฏิบัติงานพิธี (จ่าปี่) ประจำปีงบประมาณ พ.ศ. 2566 ระหว่างวันที่ 15 - 29 ธันวาคม 2565 ณ วัดศรีสุดาราม วรวิหาร ให้กับเจ้าหน้าที่ปฏิบัติงานพิธี (จ่าปี่) จำนวน 44 คน ประกอบด้วย เจ้าหน้าที่ปฏิบัติงานพิธี (จ่าปี่) บรรจุใหม่ 5 คน และเจ้าหน้าที่ฯจ่าปี่เดิมจำนวน 39 คน เพื่อเพิ่มประสิทธิภาพ และพัฒนาทักษะในการปฏิบัติงานแก่เจ้าหน้าที่ในภารกิจพิธีการศพที่ได้รับพระราชทาน ให้มีทักษะความชำนาญในการบรรเลงปี่ไฉน เพลงพญาโศกลอยลม ได้อย่างถูกต้องและเป็นไปตามที่สำนักพระราชวังกำหนด
ปลัดวธ. กล่าวอีกว่า สำหรับผู้เข้าอบรมจะมีการฝึกอบรมทั้งทางด้านร่างกาย จิตใจ ระเบียบวินัย ปฏิสัมพันธ์ทางสังคมที่ดี และมีความเป็นทีมในการปฏิบัติหน้าที่ เช่นการออกกำลังกาย การฝึกระเบียบแถว การเสริมสร้างอุดมการณ์รักชาติ ศาสน์ กษัตริย์ มุ่งมั่น เสียสละ ซื่อสัตย์ และจิตอาสา พร้อมด้วยการฝึกทักษะการบรรเลงปี่ไฉน เพลงพญาโศกลอยลม และให้ความรู้เรื่องเครื่องประกอบเกียรติยศ พร้อมทั้งฝึกปฏิบัติงานในสถานการณ์จริง เพื่อให้สามารถนำไปใช้ในการปฏิบัติงานพิธีการศพที่ได้รับพระราชทานได้อย่างถูกต้องแม่นยำ และเป็นไปตามที่สำนักพระราชวังกำหนด
วันศุกร์ที่ 16 ธันวาคม 2565
รฟท. รับชำระค่าตอบแทน การใช้ประโยชน์ศูนย์การค้า บริเวณสามเหลี่ยมย่านพหลโยธินประจำปี 2565
จากบริษัท เซ็นทรัลอินเตอร์พัฒนา จำกัด เป็นเงิน 1,309 ล้านบาท ส่งผลให้ปัจจุบัน รฟท. ได้รับค่าตอบแทนการประโยชน์ระหว่างปี 2551 - 2565 รวมแล้วทั้งสิ้น 12,365,785,000 บาท
เมื่อวันที่ 15 ธันวาคม 2565 ณ ห้องปฏิบัติการชั้น 3 ตึกบัญชาการรถไฟ เขตปทุมวัน กรุงเทพฯ นายอนันต์ โพธิ์นิ่มแดง รองผู้ว่าการไฟแห่งประเทศไทย เป็นผู้แทนการรถไฟแห่งประเทศไทย (รฟท.) กระทรวงคมนาคม รับชำระค่าตอบแทนการใช้ประโยชน์ศูนย์การค้าบริเวณสามเหลี่ยมย่านพหลโยธินประจำปี 2565 จากนายปัณฑิต มงคลกุล ประธานเจ้าหน้าที่บริหารสายงานด้านการเงิน บริษัทกลุ่มเซ็นทรัล ผู้แทนจากบริษัท เซ็นทรัลอินเตอร์พัฒนา จำกัด ซึ่งเป็นค่าใช้ประโยชน์จากการใช้พื้นที่ของ รฟท. ในรอบระยะเวลา 1 ปี (วันที่ 19 ธันวาคม 2564 - 18 ธันวาคม 2565) เป็นเงิน 1,309,059,000 บาท รับมอบการรับชำระค่าตอบแทนการใช้ประโยชน์ศูนย์การค้าบริเวณสามเหลี่ยมย่านพหลโยธิน
นายเอกรัช ศรีอาระยันพงษ์ ผู้อำนวยการศูนย์ประชาสัมพันธ์ รฟท.เปิดเผยว่า ตามที่ รฟท. ได้ทำสัญญาให้สิทธิใช้ประโยชน์ศูนย์การค้าบริเวณสามเหลี่ยมย่านพหลโยธิน บนพื้นที่จำนวน 47.22 ไร่ ระหว่างรฟท. กับ บริษัท เซ็นทรัลอินเตอร์พัฒนา จำกัด เมื่อวันที่ 9 ธันวาคม 2551 ระยะเวลาการใช้ประโยชน์ 20 ปี เริ่มตั้งแต่วันที่ 19 ธันวาคม 2551 – 18 ธันวาคม 2571 โดยผลตอบแทนรวมตลอดอายุสัญญา เป็นจำนวนเงิน 21,298,833,000 บาท (สองหมื่นหนึ่งพันสองร้อยเก้าสิบแปดล้านแปดแสนสามหมื่นสามพันบาทถ้วน) กำหนดชำระค่าผลประโยชน์ศูนย์การค้าบริเวณสามเหลี่ยมย่านพหลโยธินภายในวันที่ 19 ธันวาคมของทุกปี โดยจะต้องชำระให้แก่รฟท.เป็นรายปี รวม 20 งวด ตลอดระยะเวลาสัญญา
สำหรับการชำระค่าตอบแทนการใช้ประโยชน์การใช้พื้นที่ศูนย์การค้าบริเวณสามเหลี่ยมย่านพหลโยธิน ประจำปี 2565 เป็นปีที่ 15 ที่รฟท.จะได้รับจากบริษัท เซ็นทรัลอินเตอร์ พัฒนา จำกัด โดยคิดเป็นจำนวนเงิน 1,309,059,000 บาท (หนึ่งพันสามร้อยเก้าล้านห้าหมื่นเก้าพันบาทถ้วน) ส่งผลให้จนถึงปัจจุบันระหว่างปี 2551-2565 รวมแล้วทั้งสิ้น 12,365,785,000 บาท (หนึ่งหมื่นสองพันสามร้อยหกสิบห้าล้านเจ็ดแสนแปดหมื่นห้าพันบาทถ้วน)
ที่ผ่านมารฟท.ได้วางกรอบแนวทางการดำเนินงาน และการบริหารที่ดินของรฟท. ออกเป็น 2 ประเภท ได้แก่ พื้นที่ Core Business เป็นพื้นที่ย่านสถานี ที่ทำการ เขตทางรถไฟ และพื้นที่ Non-Core Business ที่สามารถนำไปทำประโยชน์ได้ เป็นพื้นที่ที่ไม่มีประเด็นข้อพิพาท และไม่มีปัญหาการบุกรุก เพื่อนำที่ดินออกจัดประโยชน์เป็นสิ่งปลูกสร้าง การเกษตรกรรม ที่อยู่อาศัย เป็นต้น โดยที่ดินทั้งสองส่วนนี้ รฟท. ได้จัดทำระบบฐานข้อมูลสารสนเทศภูมิศาสตร์ เป็นการพัฒนาระบบสารสนเทศเพื่อบริหารทรัพย์สินและสัญญา รวมถึงได้ตั้ง บริษัท เอสอาร์ที แอสเสท จำกัด (SRT Asset) โดยเป็นบริษัทลูกที่รฟท.ถือหุ้น100% ซึ่งจะเป็นส่วนสำคัญที่จะช่วยผลักดันให้การบริหารทรัพย์สินของ รฟท. ที่มีอยู่ให้เกิดประสิทธิภาพสุงสุด
วันศุกร์ที่ 16 ธันวาคม 2565
16/12/2565
โฆษกรัฐบาลเผย นายกฯ ชื่นชม “การผลิตข้าวยั่งยืน” นำร่องวิถีทำนารูปแบบใหม่ ลดก๊าซเรือนกระจกจากนาข้าว เป็นมิตรต่อสิ่งแวดล้อมและผู้บริโภค
โฆษกรัฐบาลเผย นายกฯ ชื่นชม “การผลิตข้าวยั่งยืน” นำร่องวิถีทำนารูปแบบใหม่ ลดก๊าซเรือนกระจกจากนาข้าว เป็นมิตรต่อสิ่งแวดล้อมและผู้บริโภค
วันที่ 16 ธันวาคม 2565 นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม รับทราบผลความสำเร็จของโครงการความร่วมมือไทย – เยอรมัน ด้านการเปลี่ยนแปลงสภาพภูมิอากาศ ภาคเกษตรกรรม (Thai - German Climate Programme – Agriculture) ซึ่งส่งเสริมการปลูกข้าวที่เป็นมิตรกับสิ่งแวดล้อม ลดการปล่อยก๊าซเรือนกระจกได้มากถึง 915,053 ตันคาร์บอนไดออกไซด์เทียบเท่า (CO2e) ช่วยเพิ่มประสิทธิภาพการผลิตและการพัฒนาเกษตรกรรมอย่างยั่งยืนตามมาตรฐานสากล
โฆษกประจำสำนักนายกรัฐมนตรีเปิดเผยว่า โครงการดังกล่าวเป็นความร่วมมือระหว่างหน่วยงานไทยและเยอรมนี ทั้งกรมการข้าว กระทรวงเกษตรและสหกรณ์ สำนักงานมาตรฐานสินค้าเกษตรและอาหารแห่งชาติ สำนักงานนโยบายและแผนทรัพยากรธรรมชาติและสิ่งแวดล้อม สำนักงานเศรษฐกิจการเกษตร สถาบันวิจัยข้าวระหว่างประเทศ องค์กรความร่วมมือระหว่างประเทศของเยอรมัน (GIZ) และกระทรวงสิ่งแวดล้อม คุ้มครองธรรมชาติ ความปลอดภัยทางปรมาณูและคุ้มครองผู้บริโภค สหพันธ์สาธารณรัฐเยอรมนี (BMUV) มีระยะเวลาการดำเนินโครงการ 5 ปี (พ.ศ. 2561-2565) ซึ่งมีเกษตรกรและเจ้าหน้าที่จากภาคส่วนการเกษตร ทั้งในส่วนกลางและในระดับจังหวัดเข้ารับการฝึกอบรมการผลิตข้าวยั่งยืนของโครงการฯ จำนวนมากถึง 30,389 ราย ใน 6 จังหวัดนำร่องในพื้นที่ลุ่มน้ำเจ้าพระยา ได้แก่ ชัยนาท สิงห์บุรี อ่างทอง อยุธยา ปทุมธานี และสุพรรณบุรี โดยเน้นการเพิ่มองค์ความรู้และความเชี่ยวชาญในการนำเทคโนโลยีมาใช้และเรียนรู้วิธีการการตรวจวัด และการคำนวณค่าการปล่อยก๊าซเรือนกระจกในภาคการเกษตร เพิ่มพื้นที่ “การทำนาข้าวที่ปล่อยก๊าซเรือนกระจกต่ำ” และเพื่อเป็นแนวทางส่งต่อการพัฒนาศักยภาพให้กับบุคลากรในภาคเกษตรรุ่นใหม่
นอกจากนี้ รัฐบาลยังได้ยกระดับภาคการเกษตรผ่านการประกาศใช้มาตรฐานสินค้าเกษตรสำหรับข้าวยั่งยืน (Thai Agricultural Standard for Sustainable Rice: TAS) ตามพระราชบัญญัติมาตรฐานสินค้าเกษตร พ.ศ. 2551 เมื่อเดือนพฤษภาคม 2565 ซึ่งครอบคลุมตั้งแต่กระบวนการปลูกข้าว การดูแล การจัดการโรคข้าว เพื่อส่งเสริมให้นำวิธีการปลูกข้าวลดการปล่อยก๊าซเรือนกระจกไปสู่การปฏิบัติ ตลอดจนการเก็บเกี่ยวผลผลิตและการจัดเก็บสินค้าข้าว ผลักดันให้ข้าวไทยเป็นสินค้าเกษตรมีคุณภาพ มีมาตรฐานสากล และปลอดภัยต่อผู้บริโภค
“นายกรัฐมนตรีชื่นชมความร่วมมือที่ล้วนทำให้เกิดประโยชน์ต่อโลก ซึ่งกำลังเผชิญกับความท้าทายด้านการเปลี่ยนแปลงสภาพภูมิอากาศ ที่โลกต้องร่วมมือกัน โดยแนวทางการแก้ไขปัญหาที่ไทยให้ความสำคัญ ได้นำมาใช้ประโยชน์ และผลักดันอย่างต่อเนื่องคือแนวคิดเศรษฐกิจ BCG ทั้งนี้ นายกรัฐมนตรีเข้าใจดีว่าความรู้ เทคโนโลยี และนวัตกรรมจะช่วยภาคเกษตรกรรมให้เกิดการพัฒนาได้อย่างยั่งยืน รวมทั้งการพัฒนานี้ จะเพิ่มโอกาสให้สอดรับกับความต้องการของผู้บริโภคในอนาคต ซึ่งผลสำเร็จจากโครงการฯ ครั้งนี้ ถือเป็นการนำร่องวิถีทำนารูปแบบใหม่ ลดก๊าซเรือนกระจกจากนาข้าวได้อย่างมีประสิทธิภาพ ช่วยเพิ่มศักยภาพการผลิตและคุณภาพได้ตามมาตรฐานสากล สามารถแข่งขันในตลาดโลกได้” นายอนุชาฯ กล่าว
วันศุกร์ที่ 16 ธันวาคม 2565
16/12/2565
โฆษกรัฐบาลเผย นายกฯ ชื่นชมและยินดีนักกีฬาไทยประเดิมทำผลงานได้อย่างยอดเยี่ยมในสองวันแรก ครองตำแหน่งแชมป์โลกในการแข่งขันเจ็ตสกีชิงแชมป์โลก พร้อมให้กำลังใจสู้ศึกอย่างเต็มที่
โฆษกรัฐบาลเผย นายกฯ ชื่นชมและยินดีนักกีฬาไทยประเดิมทำผลงานได้อย่างยอดเยี่ยมในสองวันแรก ครองตำแหน่งแชมป์โลกในการแข่งขันเจ็ตสกีชิงแชมป์โลก พร้อมให้กำลังใจสู้ศึกอย่างเต็มที่
วันนี้ (16 ธันวาคม 2565) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรีเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ให้กำลังใจและยินดีที่นักกีฬาเจ็ตสกีไทย ทำผลงานได้อย่างยอดเยี่ยมในการแข่งขันเจ็ตสกีชิงแชมป์โลก ดับเบิลยู จีพี วัน เจ็ตสกี เวิลด์ คัพ (WGP#1 Jet Ski World Cup) และเวิลด์ ซีรีส์ ประจำฤดูกาล 2022 (WGP#1 World Series 2022) หาดจอมเทียน พัทยา ระหว่างวันที่ 14-18 ธันวาคม 2565
โฆษกประจำสำนักนายกรัฐมนตรีกล่าวว่า รายการเจ็ตสกีชิงแชมป์โลกดังกล่าวถือเป็นหนึ่งในรายการ ที่มีนักกีฬาจากทั่วโลกเข้าร่วมมากที่สุด ชิงเงินรางวัลสูงที่สุดในโลก โดยเป็นการแข่งขันทั้งในรุ่นกึ่งอาชีพ สมัครเล่น และเยาวชน โดยในวันแรกนักกีฬาเจ็ตสกีไทยประเดิมผลงานได้อย่างยอดเยี่ยม สามารถเข้าเป็นอันดับ 1 ได้ในหลายรุ่น ส่วนวันที่ 2 ยังสามารถครองตำแหน่งแชมป์โลกรุ่นกึ่งอาชีพ สมัครเล่น และเยาวชน ได้ถึง 8 รุ่น
นอกจากนี้ การแข่งขันเจ็ตสกีชิงแชมป์โลก ถือได้ว่าเป็นความสำเร็จอีกขั้นของการกีฬาไทย ซึ่งเกิดจากความร่วมมือของหน่วยงานที่เกี่ยวข้อง ผลักดันจนไทยเป็นเจ้าของลิขสิทธิ์ทัวร์นาเม้นท์เจ็ตสกีเก็บคะแนนชิงแชมป์โลก ที่เป็นรายการหาแชมป์ เวิลด์ ซีรีส์ เก็บคะแนนจาก 3 สนาม ทั้งในยุโรป สหรัฐอเมริกา และประเทศสำคัญทั่วโลก โดยในฤดูกาลนี้จัดขึ้นที่ประเทศไทย ที่ถือเป็นการดึงดูดผู้คนจากทั่วทุกมุมโลกมายังประเทศไทย ช่วยสร้างมูลค่าเพิ่มให้กับการท่องเที่ยว ตามแผนการท่องเที่ยวเชิงกีฬา (Sport Tourism) ของรัฐบาลได้เป็นอย่างดี เนื่องจากตามการสำรวจกลุ่มนักท่องเที่ยวเชิงกีฬามักใช้จ่ายสูงกว่านักท่องเที่ยวกลุ่มอื่น ๆ
“นายกฯ ยินดีที่ทุกฝ่ายร่วมกันเดินหน้าร่วมกันกระตุ้นเศรษฐกิจ พัฒนาประเทศในทุกมิติ ซึ่งรัฐบาลพร้อมที่จะทำงานวางนโยบายและสนับสนุน เพื่อประโยชน์ของประเทศและประชาชนไทย รวมทั้ง เพื่อเตรียมพร้อมรับมือกับความท้าทายใหม่ๆ ในอนาคต ทั้งนี้ กระแสการท่องเที่ยวเชิงกีฬามีแนวโน้มเติบโตที่ดี เป็นโอกาสของไทยในการต่อยอดสู่การเป็นแหล่งท่องเที่ยวเชิงกีฬา โดยการจัดการแข่งขันกีฬาชิงแชมป์โลก นอกจากจะดึงดูดทั้งนักท่องเที่ยวทั้งไทยและต่างชาติเข้าชมการแข่งขัน กระตุ้นเศรษฐกิจจากการใช้จ่ายของผู้เข้าชม กระจายรายได้สู่ชุมชนแล้ว ยังช่วยสร้างชื่อเสียงด้านการจัดการแข่งขันกีฬาและการท่องเที่ยวไทยไปสู่ระดับโลกได้อีกทางด้วย” นายอนุชาฯ กล่าว
วันศุกร์ที่ 16 ธันวาคม 2565
รองปลัดดีอีเอส หารือความร่วมมือ สมาชิกรัฐสภายุโรปของโปแลนด์และรองประธานกลุ่ม DASE
รองปลัดดีอีเอส หารือความร่วมมือ สมาชิกรัฐสภายุโรปของโปแลนด์และรองประธานกลุ่ม DASE
วันนี้ (16 ธ.ค. 65) นายณัฐพล ณัฏฐสมบูรณ์ รองปลัดกระทรวงดิจิทัลเพื่อเศรษฐกิจและสังคม (ดีอีเอส) ร่วมหารือกับ MR.Tomasz Piotr Poreba สมาชิกรัฐสภายุโรปและรองประธาน The Delegation of Relations with the Countries of Southeast Asia and ASEAN (กลุ่ม DASE) ของรัฐสภายุโรป และคณะผู้แทนจากกระทรวงพาณิชย์ พร้อมทั้งได้นำเสนอหน้าที่ความรับผิดชอบ และนโยบายสำคัญ โดยทั้งสองฝ่ายได้หารือแนวทางการส่งเสริมความร่วมมือที่สำคัญระหว่างกระทรวงดิจิทัลเพื่อเศรษฐกิจและสังคม และสหภาพยุโรป โดยเฉพาะด้านพาณิชย์อิเล็กทรอนิกส์ เทคโนโลยีการสื่อสาร และดิจิทัล ณ ห้องประชุม ๘๐๒ ชั้น ๘ อาคารรัฐประศาสนภักดี (อาคาร บี) กระทรวงดิจิทัลเพื่อเศรษฐกิจและสังคม
_________________
วันศุกร์ที่ 16 ธันวาคม 2565
16/12/2565
รมว.เฮ้ง ส่ง ‘โฆษก’ เยือน ‘นครพนม’ เยี่ยมให้กำลังใจกลุ่มงานหัตถกรรม โดยสมาคมเพื่อคนพิการทางสติปัญญา
รมว.เฮ้ง ส่ง ‘โฆษก’ เยือน ‘นครพนม’ เยี่ยมให้กำลังใจกลุ่มงานหัตถกรรม โดยสมาคมเพื่อคนพิการทางสติปัญญา
นายสุชาติ ชมกลิ่น รัฐมนตรีว่าการกระทรวงแรงงานมอบหมายให้นางเธียรรัตน์ นะวะมะวัฒน์ โฆษกกระทรวงแรงงาน (ฝ่ายการเมือง)ลงพื้นที่ตรวจเยี่ยมพบปะให้กำลังใจกลุ่มงานหัตถกรรม โดยสมาคมคนเพื่อคนพิการทางสติปัญญา จังหวัดนครพนม ซึ่งมีนางสาวปฐมพร ปานลักษณ์พลประธานกลุ่มฯ สมาชิกกลุ่ม รวมถึงหัวหน้าส่วนราชการสังกัดกระทรวงแรงงานจังหวัดนครพนม ร่วมให้การต้อนรับ ณ กลุ่มงานหัตถกรรม โดยสมาคมคนเพื่อคนพิการทางสติปัญญาจังหวัดนครพนม
นางเธียรรัตน์กล่าวว่าท่านสุชาติ ชมกลิ่น รัฐมนตรีว่าการกระทรวงแรงงานได้เล็งเห็นความสำคัญด้านความเสมอภาคและหลักประกันทางสังคมให้กับประชาชนที่เป็นกลุ่มเปราะบาง ซึ่งคนพิการเป็นหนึ่งในกลุ่มเป้าหมายหลักที่ต้องได้รับการดูแลอย่างทั่วถึง จึงได้มอบหมายให้ดิฉันลงพื้นที่ตรวจเยี่ยมให้กำลังใจกลุ่มงานหัตถกรรม โดยสมาคมคนเพื่อคนพิการทางสติปัญญา จ.นครพนม ซี่งเป็นกลุ่มที่จัดตั้งขึ้นครั้งแรกเมื่อปี พ.ศ. 2551 โดยใช้ชื่อว่า ชมรมผู้ปกครองคนพิการทางสติปัญญาจังหวัดนครพนม ต่อมาได้จดทะเบียนเป็นสมาคมเพื่อคนพิการทางสติปัญญาจังหวัดนครพนม เมื่อปี พ.ศ. 2562 เพื่อสร้างงานสร้างอาชีพให้แก่ครอบครัวคนพิการ ไม่ว่าจะเป็นการจ้างงานคนพิการตามมาตรา 33 เพื่อให้คนพิการสามารถทำงานในที่สาธารณประโยชน์ได้ นอกจากนี้ยังได้ส่งเสริมการประกอบอาชีพด้านการเกษตร โดยได้จดทะเบียนเป็นวิสาหกิจชุมชน รวมถึงการส่งเสริมการประกอบอาชีพงานด้านหัตถกรรม เช่น การทำดอกไม้ดินไทย การทำพรมเช็ดเท้า การรีดใบตองกาละแม เป็นต้น ซึ่งได้จดทะเบียนให้เป็นกลุ่มรับงานไปทำที่บ้าน โดยสามารถติดตามข่าวสารความเคลื่อนไหวของกลุ่มฯ ได้ทาง เฟสบุค “สมาคมเพื่อคนพิการทางสติปัญญาจังหวัดนครพนม”
นางเธียรรัตน์กล่าวเพิ่มเติมว่า ทางกลุ่มฯ ยังได้ให้ความช่วยเหลือคนพิการอีกมากมาย ไม่ว่าจะเป็นการขอรับการสนับสนุนด้านกายอุปกรณ์ เช่น รถวิลแชร์ เตียงผู้ป่วย เก้าอี้ส้วม การขอรับทุนประกอบอาชีพจากสภาสังคมสงเคราะห์แห่งประเทศไทยในพระราชูปถัมภ์ จำนวน 130 ครอบครัว ขอทุนในการซ่อมแซมที่อยู่อาศัยให้แก่คนพิการ หลังละไม่เกิน 75,000 บาท จำนวน 32 ครอบครัว และเงินทุนสงเคราะห์รายละ 3,000 – 5,000 บาท จำนวน 32 ครอบครัว จากสภาสังคมสงเคราะห์ การทำงานวิจัยร่วมกับมหาวิทยาลัยนครพนม เรื่อง เกษตรอินทรีย์ และสื่อกระตุ้นพัฒนาเด็กพิการทางสติปัญญา อีกทั้งยังเป็นผู้ประสานงานเครือข่ายประกันสังคมจังหวัดนครพนม และทำงานร่วมกับหน่วยงานในสังกัดกระทรวงแรงงานจังหวัดนครพนมอีกด้วย
+++++++++++++++++++++
กองเผยแพร่และประชาสัมพันธ์
16 ธันวาคม 2565